title: Odluka Vijeća 2014/119/ZVSP od 5. ožujka 2014. o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini

text:
                  6.3.2014

                  HR

                  Službeni list Europske unije

                  L 66/26

         ODLUKA VIJEĆA 2014/119/ZVSP
         od 5. ožujka 2014.
         o mjerama ograničavanja usmjerenima protiv određenih osoba, subjekata i tijela s obzirom na stanje u Ukrajini
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         budući da:

                     (1)

                     Vijeće je 20. veljače 2014. najoštrije osudilo svaku upotrebu nasilja u Ukrajini. Pozvalo je na trenutačni prekid nasilja u Ukrajini, potpuno poštovanje ljudskih prava i temeljnih sloboda. Pozvalo je ukrajinsku vladu na primjenu krajnje suzdržanosti, a vođe oporbe da se ograde od onih koji pribjegavaju radikalnim djelovanjima, uključujući nasilje.

                     (2)

                     3. veljače 2014. Vijeće se složilo usredotočiti mjere ograničavanja na zamrzavanje i povrat imovine osoba za koje je utvrđeno da su odgovorne za zloupotrebu ukrajinskih državnih sredstava i osoba odgovornih za kršenja ljudskih prava, s ciljem konsolidacije i podrške vladavini prava i poštovanja ljudskih prava u Ukrajini.

                     (3)

                     Za provedbu određenih mjera potrebno je daljnje djelovanje Unije,

               DONIJELO JE OVU ODLUKU:

            Članak 1.

               1.   Sva sredstva i gospodarski izvori koji pripadaju ili su u vlasništvu, u posjedu ili pod kontrolom osoba za koje je utvrđeno da su odgovorne za zloupotrebu ukrajinskih državnih sredstava i osoba odgovornih za kršenja ljudskih prava te fizičkih ili pravnih osoba, subjekata ili tijela povezanih s njima, kako je navedeno u Prilogu, zamrzavaju se.

               2.   Fizičkim ili pravnim osobama, subjektima ili tijelima navedenima u Prilogu ne daju se na raspolaganje niti u njihovu korist, izravno ili neizravno, nikakva sredstva ni gospodarski izvori.

               3.   Nadležno tijelo države članice može odobriti oslobađanje određenih zamrznutih sredstava ili gospodarskih izvora ili raspolaganje određenim sredstvima ili gospodarskim izvorima, pod uvjetima koje smatra primjerenima, nakon što utvrdi da su dotična sredstva ili gospodarski izvori:

                           (a)

                           nužni za zadovoljenje osnovnih potreba fizičkih osoba navedenih u Prilogu i njihovih uzdržavanih članova obitelji, uključujući plaćanja za hranu, najamninu ili hipoteku, lijekove i liječenje, poreze, premije osiguranja i naknada za javne komunalne usluge;

                           (b)

                           namijenjeni isključivo plaćanju opravdanih honorara i povrata za nastale izdatke povezane s pružanjem pravnih usluga;

                           (c)

                           namijenjeni isključivo plaćanju pristojbi ili naknada za usluge za redovito čuvanje ili upravljanje zamrznutim sredstvima ili gospodarskim izvorima; ili

                           (d)

                           potrebni za izvanredne troškove, pod uvjetom da je nadležno tijelo priopćilo nadležnim tijelima drugih država članica i Komisiji razloge na temelju kojih smatra da bi trebalo izdati posebno odobrenje, najmanje dva tjedna prije odobrenja;

                     Dotična država članica obavješćuje ostale države članice i Komisiju o svim odobrenjima izdanim na temelju ovog stavka.

               4.   Odstupajući od stavka 1., nadležna tijela države članice mogu odobriti oslobađanje određenih zamrznutih sredstava ili gospodarskih izvora, pod uvjetom da su ispunjeni sljedeći uvjeti:

                           (a)

                           sredstva ili gospodarski izvori predmet su arbitražne odluke donesene prije datuma na koji su fizička ili pravna osoba, subjekt ili tijelo iz stavka 1. uvrštena na popis u Prilogu ili sudske ili upravne odluke donesene u Uniji ili sudske odluke izvršive u dotičnoj državi članici, prije ili nakon tog datuma;

                           (b)

                           sredstva ili gospodarski izvori koristit će se isključivo za podmirenje potraživanja osiguranog takvom odlukom ili koje je priznato kao valjano takvom odlukom, u okviru ograničenja određenih primjenjivim pravom i propisima kojima se uređuju prava osoba s takvim potraživanjima;

                           (c)

                           odluka nije u korist fizičke ili pravne osobe, subjekta ili tijela uvrštenih na popis u Prilogu; i

                           (d)

                           priznanje odluke nije u suprotnosti s javnim poretkom dotične države članice.

                     Dotična država članica obavješćuje ostale države članice i Komisiju o svim odobrenjima izdanim na temelju ovog stavka.

               5.   Stavak 1. ne sprečava fizičku ili pravnu osobu, subjekt ili tijelo uvrštene na popis da izvrše dospjela plaćanja prema ugovoru sklopljenom prije datuma na koji su takva osoba, subjekta ili tijelo uvršteni na popis u Prilogu, pod uvjetom da je dotična država članica utvrdila da plaćanje, ne primaju izravno ni neizravno osoba, subjekt ili tijelo iz stavka 1.

               6.   Stavak 2. ne primjenjuje se na priljeve na zamrznute račune:

                           (a)

                           kamata ili drugih prihoda na tim računima;

                           (b)

                           plaćanja dospjelih na temelju ugovora, sporazuma ili obveza koji su zaključeni ili su nastupili prije datuma na koji su ti računi postali podložni mjerama predviđenima u stavcima 1. i 2., ili

                           (c)

                           plaćanja dospjelih na temelju sudskih, upravnih ili arbitražnih odluka donesenih u Uniji ili izvršivih u dotičnoj državi članici,

                     pod uvjetom da sve takve kamate, druge vrste prihoda i plaćanja ostaju podložne mjerama predviđenima u stavku 1.

            Članak 2.

               1.   Vijeće, na prijedlog države članice ili visokog predstavnika Unije za vanjske poslove i sigurnosnu politiku, odlučuje o uspostavljanju i izmjeni popisa iz Priloga.

               2.   Vijeće svoju odluku iz stavka 1., uključujući razloge za uvrštavanje na popis, priopćuje dotičnoj fizičkoj ili pravnoj osobi, subjektu ili tijelu izravno, ako je adresa poznata, ili objavom obavijesti te na taj način daje takvoj osobi, subjektu ili tijelu mogućnost očitovanja.

               3.   Ako se očitovanja podnesu ili su predočeni novi važni dokazi, Vijeće preispituje odluku iz stavka 1. i o tome obavješćuje dotičnu osobu, subjekt ili tijelo.

            Članak 3.

               1.   U Prilogu su navedeni razlozi za uvrštavanje na popis fizičkih i pravnih osoba, subjekata i tijela iz članka 1. stavka 1.

               2.   Prilog uključuje i informacije, ako su dostupne, potrebne za identifikaciju dotičnih fizičkih ili pravnih osoba, subjekata ili tijela. Kad je riječ o fizičkim osobama, ti podaci mogu uključivati imena, uključujući i nadimke, datum i mjesto rođenja, državljanstvo, broj putovnice i broj osobne iskaznice, spol, adresu, ako je poznata, te funkciju ili zanimanje. Kad je riječ o pravnim osobama, subjektima i tijelima, ti podaci mogu uključivati imena, mjesto i datum registracije, broj registracije i sjedište poslovanja.

            Članak 4.
            Kako bi utjecaj mjera iz članka 1. stavaka 1. i 2. bio što učinkovitiji, Unija potiče treće države da donesu mjere ograničavanja slične onima predviđenima u ovoj Odluci.

            Članak 5.
            Ova odluka stupa na snagu na dan objave u Službenom listu Europske unije.
            Ova Odluka primjenjuje se do 6. ožujka 2015.
            Ova Odluka redovito se preispituje. Prema potrebi se obnavlja ili mijenja, ako Vijeće smatra da njezini ciljevi nisu ispunjeni.

            Sastavljeno u Bruxellesu 5. ožujka 2014.

                  Za Vijeće

                  Predsjednik

               D. KOURKOULAS

            PRILOG

               Popis osoba, subjekata i tijela iz stavka 1.

                        Ime

                        Identifikacijski podaci

                        Obrazloženje

                        Datum uvrštenja na popis

                        1.

                        Viktor Fedorovych Yanukovych

                        rođen 9. srpnja 1950., bivši predsjednik Ukrajine

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        2.

                        Vitalii Yuriyovych Zakharchenko

                        rođen 20. siječnja 1963., bivši ministar unutarnjih poslova

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        3.

                        Viktor Pavlovych Pshonka

                        rođen 6. veljače 1954., bivši glavni tužitelj Ukrajine

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        4.

                        Oleksandr Hryhorovych Yakymenko

                        rođen 22. prosinca 1964., bivši voditelj Sigurnosne službe Ukrajine

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        5.

                        Andriy Volodymyrovych Portnov

                        rođen 27. listopada 1973., bivši savjetnik predsjednika Ukrajine

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        6.

                        Olena Leonidivna Lukash

                        rođena 12. studenoga 1976., bivša ministrica pravosuđa

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        7.

                        Andrii Petrovych Kliuiev

                        rođen 12. kolovoza 1964., bivši voditelj Uprave predsjednika Ukrajine

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        8.

                        Viktor Ivanovych Ratushniak

                        rođen 16. listopada 1959., bivši zamjenik ministra unutarnjih poslova

                        Osoba koja podliježe kaznenom postupku u Ukrajini s ciljem istrage zločina u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        9.

                        Oleksandr Viktorovych Yanukovych

                        rođen 1. srpnja 1973., sin bivšeg predsjednika, poslovni čovjek

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        10.

                        Viktor Viktorovych Yanukovych

                        rođen 16. srpnja 1981., sin bivšeg predsjednika, član ukrajinskog parlamenta

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        11.

                        Artem Viktorovych Pshonka

                        rođen 19. ožujka 1976., sin bivšeg glavnog tužitelja, zamjenik voditelja frakcije Stranke regija u ukrajinskom parlamentu

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        12.

                        Serhii Petrovych Kliuiev

                        rođen 12. kolovoza 1969., poslovni čovjek, brat g. Andriija K1iuieva

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        13.

                        Mykola Yanovych Azarov

                        rođen 17. prosinca 1947., predsjednik Vlade Ukrajine do siječnja 2014.

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        14.

                        Oleksii Mykolayovych Azarov

                        sin bivšeg predsjednika Vlade Azarova

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        15.

                        Serhiy Vitaliyovych Kurchenko

                        rođen 21. rujna 1985., poslovni čovjek

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        16.

                        Dmytro Volodymyrovych Tabachnyk

                        rođen 28. studenoga 1963., bivši ministar obrazovanja i znanosti

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        17.

                        Raisa Vasylivna Bohatyriova

                        rođena 6. siječnja 1953., bivša ministrica zdravstva

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.

                        18.

                        Ihor Oleksandrovych Kalinin

                        rođen 28. prosinca 1959., bivši savjetnik predsjednika Ukrajine

                        Osoba koja podliježe istrazi u Ukrajini za sudjelovanje u zločinima u vezi s pronevjerom ukrajinskih državnih sredstava i njihovim nezakonitim prijenosom izvan Ukrajine.

                        6.3.2014.


title: Odluka (EU) 2015/2101 Europske središnje banke od 5. studenoga 2015. o izmjeni Odluke (EU) 2015/774 o programu kupnje vrijednosnih papira javnog sektora na sekundarnim tržištima (ESB/2015/33)

text:
               20.11.2015

               HR

               Službeni list Europske unije

               L 303/106

         ODLUKA (EU) 2015/2101 EUROPSKE SREDIŠNJE BANKE
   od 5. studenoga 2015.
   o izmjeni Odluke (EU) 2015/774 o programu kupnje vrijednosnih papira javnog sektora na sekundarnim tržištima (ESB/2015/33)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
   uzimajući u obzir Statut Europskog sustava središnjih banaka i Europske središnje banke, a posebno drugi podstavak njegova članka 12. stavka 1. u vezi s prvom alinejom članka 3. stavka 1. i članak 18. stavak 1.,
   budući da:

               (1)

               Upravno vijeće donijelo je 4. ožujka 2015. Odluku (EU) 2015/774 Europske središnje banke (ESB/2015/10) (1) kojom je uspostavljen program kupnje imovine javnog sektora na sekundarnim tržištima (dalje u tekstu „PSPP”). Članak 5. stavak 1. Odluke (EU) 2015/774 (ESB/2015/10) određuje da se na kupnje dužničkih vrijednosnih papira prihvatljivih prema PSPP-u primjenjuje ograničenje izdanja od 25 % po međunarodnom identifikacijskom broju vrijednosnog papira (ISIN). Određeno je da će Upravno vijeće preispitati početno ograničenje nakon prvih šest mjeseci provedbe PSPP-a.

               (2)

               Upravno vijeće je 3. rujna 2015. u načelu odlučilo povećati ograničenje izdanja PSPP-a od 25 % na 33 % po međunarodnom identifikacijskom broju vrijednosnog papira, ovisno o provjeri koja će se provesti za svaki pojedinačni slučaj, a koja će utvrditi da držanje od 33 % po međunarodnom identifikacijskom broju vrijednosnog papira (ISIN) ne bi dovelo središnje banke Eurosustava do postizanja udjela blokirajuće manjine kod uobičajenog restrukturiranja duga.

               (3)

               Predviđeno povećanje ograničenja izdanja PSPP-a ima za cilj unaprijediti punu i nesmetanu provedbu PSPP-a, istodobno omogućavajući nesmetano funkcioniranje tržišta prihvatljivih utrživih dužničkih vrijednosnih papira i izbjegavajući ometanje uobičajenog restrukturiranja duga.

               (4)

               Odluku (EU) 2015/774 (ESB/2015/10) trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Izmjena
   Članak 5. stavak 1. Odluke (EU) 2015/774 (ESB/2015/10) zamjenjuje se sljedećim:

      „1.   Sukladno članku 3. ograničenje izdanja po međunarodnom identifikacijskom broju vrijednosnog papira (ISIN) primjenjuje se prema PSPP-u na utržive dužničke vrijednosne papire koji ispunjavaju uvjete utvrđene u članku 3. nakon konsolidiranja udjela u svim portfeljima središnjih banaka Eurosustava.
      Od 10. studenoga 2015., ograničenje izdanja bit će postavljeno na 33 % po međunarodnom identifikacijskom broju vrijednosnog papira (ISIN). Iznimno, ograničenje izdanja postavlja se na 25 % po međunarodnom identifikacijskom broju vrijednosnog papira (ISIN) za prihvatljive dužničke vrijednosne papire koji sadrže klauzulu o zajedničkom djelovanju (eng. collective action clause (CAC)) koja se razlikuje od modela klauzule o zajedničkom djelovanju koju je izradio Gospodarski i financijski odbor i koji su provele države članice u skladu s člankom 12. stavkom 3. Ugovora o Europskom stabilizacijskom mehanizmu, ali koje će se povećati na 33 % ovisno o provjeri koja će se provesti za svaki pojedinačni slučaj, a koja će utvrditi da držanje od 33 % po međunarodnom identifikacijskom broju vrijednosnog papira (ISIN) ne bi dovelo središnje banke Eurosustava do postizanja udjela blokirajuće manjine kod uobičajenog restrukturiranja duga.”

   Članak 2.
   Stupanje na snagu
   Ova Odluka stupa na snagu 10. studenoga 2015.

      Sastavljeno u Frankfurtu na Majni 5. studenoga 2015.

            Predsjednik ESB-a

         Mario DRAGHI

      (1)  Odluka (EU) 2015/774 Europske središnje banke od 4. ožujka 2015. o o programu kupnje vrijednosnih papira javnog sektora na sekundarnim tržištima (ESB/2015/10) (SL L 121, 14.5.2015., str. 20.).


title: 2005/766/EZ: Odluka Vijeća od 13. lipnja 2005. o sklapanju Sporazuma o znanstvenoj i tehnološkoj suradnji između Europske zajednice i Sjedinjenih Meksičkih Država

text:
               11/Sv. 122

               HR

               Službeni list Europske unije

               126

         32005D0766

               L 290/16

               SLUŽBENI LIST EUROPSKE UNIJE

         ODLUKA VIJEĆA
   od 13. lipnja 2005.
   o sklapanju Sporazuma o znanstvenoj i tehnološkoj suradnji između Europske zajednice i Sjedinjenih Meksičkih Država
   (2005/766/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 170. stavak 2., u vezi s prvom rečenicom prvoga podstavka članka 300. stavka 2. i člankom 300. stavkom 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je, u ime Zajednice, sklopila Sporazum o znanstvenoj i tehnološkoj suradnji između Europske zajednice i Sjedinjenih Meksičkih Država.

               (2)

               Podložno mogućem kasnijem sklapanju, Sporazum parafiran 2. travnja 2003. potpisan je 3. veljače 2004.

               (3)

               Sporazum treba odobriti,

         ODLUČILO JE:
   Članak 1.
   Ovime se u ime Europske zajednice odobrava Sporazum o znanstvenoj i tehnološkoj suradnji između Europske zajednice i Sjedinjenih Meksičkih Država.
   Tekst Sporazuma priložen je ovoj Odluci (2).
   Članak 2.
   Predsjednik Vijeća, postupajući u ime Zajednice, daje obavijest određenu člankom 11. Sporazuma.

      Sastavljeno u Luxembourgu 13. lipnja 2005.

            Za Vijeće

            Predsjednik

         J. ASSELBORN

      (1)  SL C 226, 15.9.2005., str. 19.

      (2)  SL L 290, 4.11.2005., str 17.


title: 2007/476/EZ: Odluka Komisije od 25. lipnja 2007. o kompatibilnosti mjera koje poduzima Njemačka u skladu s člankom 3.a stavkom 1. Direktive Vijeća 89/552/EEZ o usklađivanju određenih odredaba utvrđenih zakonima i drugim propisima u državama članicama u odnosu na obavljanja djelatnosti televizijskog emitiranja s propisima Zajednice

text:
               06/Sv. 9

               HR

               Službeni list Europske unije

               139

         32007D0476

               L 180/8

               SLUŽBENI LIST EUROPSKE UNIJE

         ODLUKA KOMISIJE
   od 25. lipnja 2007.
   o kompatibilnosti mjera koje poduzima Njemačka u skladu s člankom 3.a stavkom 1. Direktive Vijeća 89/552/EEZ o usklađivanju određenih odredaba utvrđenih zakonima i drugim propisima u državama članicama u odnosu na obavljanja djelatnosti televizijskog emitiranja s propisima Zajednice
   (2007/476/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 89/552/EEZ od 3. listopada 1989. o usklađivanju određenih odredaba propisanih zakonima i drugim propisima u državama članicama u odnosu na obavljanje djelatnosti televizijskog emitiranja (1), a posebno njezin članak 3.a stavak 2.,
   uzimajući u obzir mišljenje Odbora osnovanog u skladu s člankom 23.a Direktive 89/552/EEZ,
   budući da:

               (1)

               Njemačka je dopisom od 28. travnja 1999. obavijestila Komisiju o mjerama koje će poduzeti u skladu s člankom 3.a stavkom 1. Direktive 89/552/EEZ.

               (2)

               Komisija je u roku tri mjeseca nakon primitka te obavijesti potvrdila da su predmetne mjere u skladu s propisima Zajednice, posebno u pogledu proporcionalnosti mjera i transparentnosti nacionalnog postupka za savjetovanje.

               (3)

               Komisija je prilikom svog razmatranja uzela u obzir raspoložive podatke o njemačkom medijskom prostoru.

               (4)

               Popis događaja od velike važnosti za društvo koji su uključeni u njemačke mjere sastavljen je na jasan i transparentan način.

               (5)

               Komisija je sa zadovoljstvom utvrdila da događaji navedeni u njemačkim mjerama ispunjavaju najmanje dva od sljedećih kriterija za koje se smatra da su pouzdani pokazatelji važnosti događaja za društvo: i. poseban opći odjek u državi članici, a ne samo važnost onima koji inače prate predmetni sport ili aktivnost; ii. općenito priznata, izrazita kulturna važnost koju tom događaju pridaje stanovništvo države članice, posebno kao katalizator kulturnog identiteta; iii. sudjelovanje državne reprezentacije u predmetnom natjecanju ili turniru od međunarodne važnosti; i iv. činjenica da se događaj tradicionalno emitira na besplatnoj televiziji i privlači veliki dio televizijskoga gledateljstva.

               (6)

               Znatan broj događaja navedenih u njemačkim mjerama, uključujući ljetne i zimske Olimpijske igre, sve utakmice Europskog prvenstva u nogometu i Svjetskog prvenstva u nogometu, kao i prvu utakmicu, polufinale i finale tih turnira, spadaju u kategoriju događaja koji se tradicionalno smatraju događajima od velike važnosti za društvo, kako je izričito navedeno u uvodnoj odredbi 18. Direktive 97/36/EZ. Ti događaji u cijelosti imaju poseban opći odjek u Njemačkoj, budući da su posebno popularni među općim stanovništvom, a ne samo među onima koji obično prate sportske događaje.

               (7)

               Posebna pozornost koju čak i nespecijalizirani tisak posvećuje preostalim navedenim događajima, uključujući polufinale i finale Njemačkog nogometnog kupa, domaće i gostujuće utakmice njemačke nacionalne nogometne reprezentacije te finale bilo kojeg europskog klupskog nogometnog natjecanja (Liga prvaka, Kup UEFA-e), na kojima sudjeluje neki njemački klub, svjedoči posebnom općem odjeku tih događaja u Njemačkoj.

               (8)

               Navedeni događaji su od opće prihvaćene izrazite kulturne važnosti za njemačko stanovništvo, s obzirom na njihov važan doprinos razumijevanju među ljudima i važnost sporta za njemačko društvo u cjelini i za nacionalni ponos, budući da pružaju priliku najboljim njemačkim sportašima i sportašicama da uspiju na tim najvažnijim međunarodnim natjecanjima.

               (9)

               Iz razloga velikog javnog interesa za osiguranjem pristupa široke javnosti emitiranju događaja od velike važnosti za društvo, njemačke mjere čine se razmjernima i može ih se smatrati opravdanim odstupanjem od temeljne slobode pružanja usluga iz Ugovora o EZ-u.

               (10)

               Njemačke mjere u skladu su s pravilima EZ-a o tržišnom natjecanju jer se definicija televizijskih kuća koje ispunjavaju uvjete za emitiranje navedenih događaja temelji na objektivnim kriterijima koji omogućuju stvarno i potencijalno tržišno natjecanje za stjecanje prava na emitiranje tih događaja. Usto, broj navedenih događaja nije toliko nerazmjeran da bi krivulja tržišnog natjecanja ukazivala na pad tržišta besplatne televizije i pretplatničke televizije.

               (11)

               Nakon što je Komisija ostale države članice obavijestila o njemačkim mjerama i savjetovanja s Odborom osnovanim u skladu s člankom 23.a Direktive 89/552/EEZ, glavni direktor za obrazovanje i kulturu je dopisom od 2. srpnja 1999. obavijestio Njemačku da Europska komisija nema namjere uložiti prigovor na izvještene mjere.

               (12)

               Njemačke mjere stupile su na snagu 1. travnja 2000. Te su se konačne mjere razlikovale od mjera izviještenih 1999. budući da se jedan događaj više nije nalazio među navedenim događajima, i to „Kup pobjednika kupova”, jer je to natjecanje ukinuto nakon što je po posljednji put održano u sezoni 1998./1999.

               (13)

               Te su mjere objavljene u seriji „C”Službenog lista Europskih zajednica
                   (2) u skladu s člankom 3.a stavkom 2. Direktive 89/552/EEZ.

               (14)

               Iz presude prvostupanjskog suda u predmetu T-33/01, Infront WM protiv Komisije, proizlazi da izjava o tome da su mjere koje su poduzete u skladu s člankom 3.a stavkom 1. Direktive 89/552/EEZ u skladu s propisima Zajednice, predstavlja odluku u smislu članka 249. Ugovora o EZ-u koju stoga Komisija mora prihvatiti. U skladu s tim, ovom je Odlukom potrebno izjaviti da su mjere o kojima je izvijestila Njemačka u skladu s propisima Zajednice. Te je mjere, u obliku kako ih je konačno poduzela Njemačka i kako su utvrđene u Prilogu ovoj Odluci, potrebno objaviti u Službenom listu Europske unije u skladu s člankom 3.a stavkom 2. Direktive 89/552/EEZ,

         ODLUČILA JE:
   Članak 1.
   Mjere poduzete u skladu s člankom 3.a. stavkom 1. Direktive 89/552/EEZ o kojima je Njemačka 28. travnja 1999. obavijestila Komisiju, u obliku kako su objavljene u Službenom listu Europskih zajednica C 277 od 29. rujna 2000., u skladu su s propisima Zajednice.
   Članak 2.
   Mjere, u obliku kako ih je konačno poduzela Njemačka i kako su utvrđene u Prilogu ovoj Odluci, objavljuju se u Službenom listu Europske unije u skladu s člankom 3.a stavkom 2. Direktive 89/552/EEZ.

      Sastavljeno u Bruxellesu 25. lipnja 2007.

            Za Komisiju

         Viviane REDING

            Članica Komisije

      (1)  SL L 298, 17.10.1989., str. 23. Direktiva kako je izmijenjena Direktivom 97/36/EZ Europskog parlamenta i Vijeća (SL L 202, 30.7.1997., str. 60.).

      (2)  SL L 277, 29.9.2000., str. 4.

      PRILOG

         Objava u skladu s člankom 3.a stavkom 2. Direktive Vijeća 89/552/EEZ o usklađivanju određenih odredaba propisanih zakonima i drugim propisima u državama članicama u pogledu obavljanja djelatnosti televizijskog emitiranja

      Mjere koje je poduzela Njemačka i koje se objavljuju u skladu s člankom 3.a stavkom 2. Direktive 89/552/EEZ navedene su u sljedećim izvadcima iz članka 5.a Međudržavnog ugovora o radiodifuziji, kako je izmijenjen Četvrtom izmjenom međudržavnog ugovora o radiodifuziji:

         „Članak 5.a
         Emitiranje velikih događaja

                     1.

                     U Saveznoj Republici Njemačkoj, događaji od velike važnosti za društvo (veliki događaji) smiju se emitirati u kodiranom obliku na pretplatničkoj televiziji samo ako televizijska kuća ili treća strana omogući, pod odgovarajućim uvjetima, istodobno emitiranje događaja na besplatnom i opće dostupnom televizijskom kanalu ili, ako je to zbog usporednog odvijanja pojedinačnih događaja nemoguće, emitiranje s kratkom odgodom. Ako stranke ne postignu sporazum o odgovarajućim uvjetima, suglasne su pravovremeno prije odvijanja događaja prihvatiti arbitražu u skladu s odjeljkom 1025. i daljnjim odjeljcima Zakona o parničnom postupku. Ako se ne uspiju usuglasiti o arbitražnom postupku zbog koje televizijska kuća ili treća strana moraju opravdati, emitiranje u skladu sa stavkom 1. smatra se onemogućenim u skladu s odgovarajućim uvjetima. Samo kanali koje može primati više od dvije trećine svih kućanstava smatraju se opće dostupnima.

                     2.

                     U smislu ovih odredaba, veliki događaji su:

                                 1.

                                 ljetne i zimske Olimpijske igre;

                                 2.

                                 sve utakmice Europskog prvenstva u nogometu i Svjetskog prvenstva u nogometu u kojima sudjeluje njemačka nacionalna nogometna reprezentacija, kao i prva utakmica, polufinale i finale, neovisno o tome sudjeluje li u njima njemačka reprezentacija;

                                 3.

                                 polufinale i finale Njemačkog nogometnog kupa;

                                 4.

                                 domaće i gostujuće utakmice njemačke nacionalne nogometne reprezentacije;

                                 5.

                                 finale bilo kojeg europskog klupskog nogometnog natjecanja (Liga prvaka, Kup UEFA-e), na kojima sudjeluje neki njemački klub.

                           Ako velike događaje čini više od jednog pojedinačnog događaja, svaki se događaj smatra velikim događajem. Uvrštenje događaja u ove odredbe, ili isključenje iz njih, moguće je samo na temelju sporazuma koji sklope sve savezne države.”


title: 96/594/EZ: Odluka Vijeća od 16. rujna 1996. o privremenoj primjeni nekih sporazuma između Europske zajednice i nekih trećih zemalja o trgovini tekstilnim proizvodima (Kirgistan, Litva, Tadžikistan, Turkmenistan)

text:
               11/Sv. 126

               HR

               Službeni list Europske unije

               64

         31996D0594

               L 263/35

               SLUŽBENI LIST EUROPSKE UNIJE

         ODLUKA VIJEĆA
   od 16. rujna 1996.
   o privremenoj primjeni nekih sporazuma između Europske zajednice i nekih trećih zemalja o trgovini tekstilnim proizvodima (Kirgistan, Litva, Tadžikistan, Turkmenistan)
   (96/594/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 113. u vezi s člankom 228. stavkom 2.,
   uzimajući u obzir prijedlog Komisije,
   budući da se o bilateralnim sporazumima o trgovini tekstilnim proizvodima, dalje u tekstu „osnovni sporazumi”, pregovaralo s Kirgistanom, Litvom, Tadžikistanom i Turkmenistanom i da se oni na osnovi Odluke Vijeća 94/277/EZ od 20. prosinca 1993. primjenjuju na privremenoj osnovi (1);
   budući da je osnovni sporazum s Litvom odobren Odlukom Vijeća 94/978/EZ od 19. prosinca 1994. (2) i stupio na snagu 1. siječnja 1995.;
   budući da je Komisija pregovarala u ime Zajednice o bilateralnim sporazumima u obliku razmjene pisama kako bi se izmijenili osnovni sporazumi s gore navedenim zemljama, kako bi se uzelo u obzir pristupanje Austrije, Finske i Švedske Europskoj uniji; budući da se ti sporazumi o kojima se pregovaralo trebaju primjenjivati na privremenoj osnovi od 1. siječnja 1995. do završetka svih postupaka potrebnih za njihovo zaključenje, podložno uzajamnoj privremenoj primjeni od strane navedenih zemalja,
   ODLUČILO JE:
   Članak 1.
   Bilateralni sporazumi u obliku razmjene pisama s ciljem izmjena postojećih bilateralnih sporazuma, dogovora i protokola o trgovini tekstilnim proizvodima s nekim trećim zemljama, kako bi se uzelo u obzir pristupanje Republike Austrije, Republike Finske i Kraljevine Švedske Europskoj uniji, između Europske zajednice, s jedne strane, i pojedinih trećih zemalja, s druge strane, navedenih u Prilogu ovoj Odluci, primjenjuju se na privremenoj osnovi od 1. siječnja 1995., do završetka svih postupaka potrebnih za njihovo zaključenje, podložno uzajamnoj privremenoj primjeni od strane zemalja partnera.
   Članak 2.
   Tekstovi parafiranih sporazuma priloženi su ovoj Odluci.

      Sastavljeno u Bruxellesu 16. rujna 1996.

            Za Vijeće

            Predsjednik

         I. YATES

      (1)  SL L 123, 17.5.1994., str. 1.

      (2)  SL L 375, 31.12.1994., str. 1.
   PRILOG

      Popis zemalja

               Kirgistan

               Litva

               Tadžikistan

               Turkmenistan


title: Odluka (EU) 2015/774 Europske središnje banke оd 4. ožujka 2015. o programu kupnje vrijednosnih papira javnog sektora na sekundarnim tržištima (ESB/2015/10)

text:
               14.5.2015

               HR

               Službeni list Europske unije

               L 121/20

         ODLUKA (EU) 2015/774 EUROPSKE SREDIŠNJE BANKE
   оd 4. ožujka 2015.
   o programu kupnje vrijednosnih papira javnog sektora na sekundarnim tržištima (ESB/2015/10)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Ugovor o funkcioniranju Europske unije, a posebno prvu alineju njegova članka 127. stavka 2.,
   uzimajući u obzir Statut Europskog sustava središnjih banaka i Europske središnje banke, a posebno drugi podstavak njegova članka 12. stavka 1. u vezi s prvom alinejom članka 3. stavka 1. i članak 18. stavak 1.,
   budući da:

               (1)

               U skladu s člankom 18. stavkom 1. Statuta Europskog sustava središnjih banaka i Europske središnje banke (dalje u tekstu „Statut ESSB-a”), Europska središnja banka (ESB) i nacionalne središnje banke država članica čija je valuta euro (dalje u tekstu „nacionalne središnje banke”) mogu, radi ostvarivanja ciljeva ESSB-a, poslovati na financijskim tržištima, između ostaloga, izravnom kupnjom i prodajom utrživih instrumenata.

               (2)

               Upravno vijeće je 4. rujna 2014. odlučilo započeti treći program kupnje pokrivenih obveznica (dalje u tekstu „CBPP3”) i program kupnje vrijednosnih papira osiguranih imovinom (ABSPP). Zajedno s ciljanim operacijama dugoročnijeg refinanciranja uvedenim u rujnu 2014., ovi programi kupnje imovine usmjereni su na daljnje unaprjeđivanje transmisije monetarne politike, poticanje odobravanja kredita gospodarstvu europodručja, olakšavanje uvjeta kreditiranja kućanstava i pravnih osoba i na doprinos vraćanju stope inflacije na razine bliže 2 % u skladu s očuvanjem stabilnosti cijena kao primarnim ciljem ESB-a.

               (3)

               Upravno vijeće je 22. siječnja 2015. odlučilo da bi kupnju imovine trebalo proširiti uključivanjem programa kupnje imovine javnog sektora na sekundarnim tržištima (dalje u tekstu „PSPP”). Prema PSPP-u, nacionalne središnje banke i ESB mogu na sekundarnim tržištima izravno kupovati prihvatljive utržive dužničke vrijednosne papire od prihvatljivih drugih ugovornih strana, u omjerima koji odražavaju njihove udjele u ključu za upis kapitala ESB-a. Ova odluka donesena je kao dio jedinstvene monetarne politike s obzirom na broj faktora koji su značajno povećali negativan rizik (engl. downside risk) u srednjoročnim izgledima kretanja cijena, ugrožavajući na taj način postizanje očuvanja stabilnosti cijena kao primarnog cilja ESB-a. Ovi faktori uključuju monetarni poticaj niži od očekivanog uslijed donesenih mjera monetarne politike, silazni trend u većini pokazatelja stvarne i očekivane inflacije u europodručju – mjerene kao ukupna inflacija (engl. headline inflation) i inflacija mjerena uz isključivanje utjecaja promjenjivih komponenata, kao što su energija i hrana – prema povijesno najnižim stopama, i povećanu mogućnost sekundarnih utjecaja na određivanje plaća i cijena što proizlazi iz značajnog pada cijena nafte.

               (4)

               PSPP je razmjerna mjera za smanjenje rizika na izglede kretanja cijena jer će dalje olakšati monetarne i financijske uvjete, uključujući one koji su važni za uvjete kreditiranja nefinancijskih društava i kućanstava iz europodručja, na taj način podupirući ukupnu potrošnju i investicijsku potrošnju u europodručju te konačno doprinoseći povratku stope inflacije na razine ispod, ali blizu 2 % u srednjoročnom razdoblju. U okruženju gdje su ključne kamatne stope ESB-a na svojim donjim granicama, a za programe kupnje usmjerene na imovinu privatnog sektora, procijenjeno je da su osigurali mjerljivu, ali nedovoljnu mogućnost za rješavanje prevladavajućih negativnih rizika (engl. downside risks) u odnosu na stabilnost cijena, potrebno je mjerama monetarne politike Eurosustava dodati PSPP kao instrument koji realnom gospodarstvu nudi visoki transmisijski potencijal. Zahvaljujući svom učinku ponovnog uravnoteženja portfelja, znatan opseg kupnje PSPP-a doprinijet će ostvarenju osnovnog cilja monetarne politike uvođenjem financijskih posrednika radi povećanja puštanja likvidnosti na međubankovno tržište i kreditiranja gospodarstva europodručja.

               (5)

               PSPP sadrži niz zaštitnih mehanizama kako bi se osiguralo da predviđene kupnje budu razmjerne njegovim ciljevima i da su povezani financijski rizici uzeti u obzir na odgovarajući način pri njegovu planiranju i da će biti ograničeni kroz upravljanje rizikom. Radi omogućavanja nesmetanog funkcioniranja tržišta prihvatljivih utrživih dužničkih vrijednosnih papira i radi izbjegavanja ometanja uobičajenog restrukturiranja duga, na kupnje ovih vrijednosnih papira od strane središnjih banaka Eurosustava primjenjivat će se pragovi.

               (6)

               PSPP je u potpunosti usklađen s obvezama središnjih banaka Eurosustava iz Ugovora, uključujući zabranu monetarnog financiranja i ne narušava funkcioniranje Eurosustava u skladu s načelom otvorenog tržišnog gospodarstva sa slobodnim tržišnim natjecanjem.

               (7)

               U pogledu veličine PSPP-a, ABSPP-a i CBPP3, puštena likvidnost na tržište ukupnim mjesečnim kupnjama iznosit će 60 milijardi EUR. Namjera je da se kupnje provedu do kraja rujna 2016. i provodit će se, u svakom slučaju, dok Upravno vijeće primijeti stalnu prilagodbu inflacije usklađenu s njegovim ciljem postizanja stope inflacije ispod, ali blizu 2 % u srednjoročnom razdoblju.

               (8)

               S ciljem osiguravanja učinkovitosti PSPP-a, Eurosustav pojašnjava da prihvaća isti (pari passu) tretman kao privatni ulagatelji u pogledu utrživih dužničkih vrijednosnih papira koje Eurosustav može kupiti prema PSPP-u, u skladu s uvjetima tih instrumenata.

               (9)

               Kupnja prihvatljivih utrživih dužničkih instrumenata od strane Eurosustava prema PSPP-u trebala bi se provoditi decentralizirano, uzimajući u obzir formiranje tržišnih cijena i funkcioniranje tržišta i biti usklađena od strane ESB-a te na taj način osiguravati jedinstvenost monetarne politike Eurosustava,

         DONIJELO JE OVU ODLUKU:
   Članak 1.
   Ustanovljavanje i područje primjene PSPP-a
   Eurosustav ovime ustanovljuje PSPP, prema kojem središnje banke Eurosustava kupuju prihvatljive utržive dužničke vrijednosne papire, kao što je utvrđeno u članku 3., na sekundarnim tržištima, od prihvatljivih drugih ugovornih strana, kao što je utvrđeno u članku 7. pod određenim uvjetima.
   Članak 2.
   Definicije
   Za potrebe ove Odluke primjenjuju se sljedeće definicije:

               1.

               „središnja banka Eurosustava” znači ESB i nacionalne središnje banke država članica čija je valuta euro (dalje u tekstu „nacionalne središnje banke”);

               2.

               „priznata agencija” znači subjekt koji je Eurosustav razvrstao kao priznatu agenciju za potrebe PSPP-a;

               3.

               „međunarodna organizacija” znači subjekt u smislu članka 118. Uredbe (EU) br. 575/2013 Europskog parlamenta i Vijeća (1), koji je Eurosustav razvrstao kao međunarodnu organizaciju za potrebe PSPP-a;

               4.

               „multilateralna razvojna banka” znači subjekt u smislu članka 117. stavka 2. Uredbe (EU) br. 575/2013, a koji je Eurosustav razvrstao kao multilateralnu razvojnu banku za potrebe PSPP-a;

               5.

               „pozitivni rezultat preispitivanja” znači kasnija od sljedećih dviju odluka: odluka Uprave Europskog mehanizma za stabilnost, a u slučaju ako Međunarodni monetarni fond sufinancira program financijske pomoći, odluka Izvršnog odbora Međunarodnog monetarnog fonda kojom odobrava sljedeću raspodjelu temeljem tog programa, uz pretpostavku da su obje odluke potrebne za nastavak kupnji prema PSPP-u.

         Popis subjekata iz točaka od 2. do 4. objavljen je na mrežnim stranicama ESB-a.
   Članak 3.
   Kriteriji prihvatljivosti za utržive dužničke vrijednosne papire
   1.   U skladu sa zahtjevima utvrđenim u ovom članku, utrživi dužnički vrijednosni papiri nominirani u eurima koje je izdala središnja država države članice čija je valuta euro, priznate agencije koje se nalaze u europodručju, međunarodne organizacije koje se nalaze u europodručju i multilateralne razvojne banke koje se nalaze u europodručju prihvatljivi su za kupnju od strane središnjih banaka Eurosustava prema PSPP-u. U iznimnim okolnostima, kada se predviđeni iznos kupnje ne može postići, Upravno vijeće može odlučiti kupiti utržive dužničke vrijednosne papire koje su izdali drugi subjekti koji se nalaze u europodručju, u skladu s uvjetima utvrđenim u stavku 4.
   2.   Da bi bili prihvatljivi za kupnje prema PSPP-u, utrživi dužnički vrijednosni papiri moraju udovoljavati kriterijima prihvatljivosti za utrživu imovinu za kreditne operacije Eurosustava sukladno Prilogu I. Smjernici ESB/2011/14 (2), sukladno sljedećim uvjetima:

               (a)

               izdavatelj ili garant utrživih dužničkih vrijednosnih papira mora imati procjenu kreditne kvalitete od najmanje 3. stupnja kreditne kvalitete na usklađenoj ljestvici kreditnih rejtinga Eurosustava izraženu u obliku najmanje jednog javnog kreditnog rejtinga koji je dodijelila vanjska institucija za procjenu kreditnog rizika (VIPKR) prihvaćena unutar okvira za kreditnu procjenu Eurosustava;

               (b)

               ako postoji više rejtinga VIPKR-a za izdavatelja ili garanta, vrijedi pravilo najbolje procjene, tj. koristi se najbolji raspoloživi rejting VIPKR-a za izdavatelja ili garanta. Ako je ispunjenje zahtjeva kreditne kvalitete ustanovljeno temeljem rejtinga garanta od strane VIPKR-a, garancija ispunjava svojstva prihvatljive garancije kako je utvrđeno u odjeljku 6.3.2. točke (c) podtočke od i. do iv. Priloga I. Smjernici ESB/2011/14;

               (c)

               ako kreditna procjena od strane prihvaćenog VIPKR-a za izdavatelja ili garanta ne odgovara najmanje 3. stupnju kreditne kvalitete na usklađenoj ljestvici kreditnih rejtinga Eurosustava, utrživi dužnički vrijednosni papiri prihvatljivi su samo ako ih izdaje ili za njih jamči središnja država države članice europodručja prema programu financijske potpore i u odnosu na koju se primjena praga kreditne kvalitete Eurosustava privremeno ne primjenjuje od strane Upravnog vijeća sukladno članku 8. Smjernice ESB/2014/31 (3);

               (d)

               u slučaju provjere tekućeg programa financijske potpore, prihvatljivost za PSPP kupnje privremeno se opoziva i vraća se samo u slučaju pozitivnog ishoda provjere.

         3.   Da bi bili prihvatljivi za kupnje prema PSPP-u, dužnički vrijednosni papiri, u smislu stavaka od 1. do 2., moraju imati preostalo dospijeće od najmanje 2 godine i najviše 30 godina u vrijeme njihove kupnje od stane odgovarajuće središnje banke Eurosustava. Radi omogućavanja nesmetane provedbe, utrživi dužnički instrumenti s preostalim dospijećem od 30 godina i 364 dana prihvatljivi su prema PSPP-u. Nacionalne središnje banke također provode zamjenske kupnje utrživih dužničkih vrijednosnih papira koje su izdale međunarodne organizacije i multilateralne razvojne banke ako se predviđeni iznosi za kupnju u utrživim dužničkim vrijednosnim papirima koje su izdale središnje države i priznate agencije ne mogu postići.
   4.   Središnje banke Eurosustava mogu, u iznimnim okolnostima, predložiti Upravnom vijeću javna nefinancijska društva koja se nalaze u njihovoj državi kao izdavatelje utrživih dužničkih instrumenata za zamjensku kupnju u slučaju da se predviđeni iznosi za kupnju utrživih dužničkih instrumenata koje su izdale središnje države ili priznate agencije koje se nalaze u njihovoj državi ne mogu postići. Predložena javna nefinancijska društva moraju ispunjavati najmanje oba sljedeća kriterija:

               —

               moraju biti „nefinancijska društva” kako su definirana u Uredbi (EU) br. 549/2013 Europskog parlamenta i Vijeća (4),

               —

               moraju biti subjekti „javnog sektora” odnosno subjekt u smislu značenja iz članka 3. Uredbe Vijeća (EZ) br. 3603/93 (5).

         Nakon odobrenja Upravnog vijeća, utrživi dužnički instrumenti nominirani u eurima koje su izdala takva javna nefinancijska društva koja se nalaze u euopodručju koja udovoljavaju i. kriteriju prihvatljivosti za utrživu imovinu kao kolaterala za kreditne operacije Eurosustava, prema odjeljku 6.2.1. Priloga I. Smjernici ESB/2011/14 i ii. zahtjevima iz stavaka 2. i 3., prihvatljivi su za zamjenske kupnje prema PSPP-u.
   5.   U načelu, kupnje nominalnih utrživih dužničkih instrumenata uz negativni prinos do dospijeća (ili najniži prinos (engl. yield to worst)) iznad pasivne kamatne stope dozvoljene su.
   Članak 4.
   Ograničenja izvršenja kupnji
   1.   Radi odobrenja formiranja tržišne cijene za prihvatljive vrijednosne papire, ne smiju se dozvoliti kupnje novoizdanih vrijednosnih papira ili vrijednosnih papira trajne emisije (engl. tapped security) i utrživih dužničkih instrumenata s preostalim dospijećem, koje se provode u vremenskom razdoblju ubrzo prije ili ubrzo nakon dospijeća utrživih dužničkih instrumenata koji se izdaju tijekom razdoblja koje treba utvrditi Upravno vijeće (razdoblje isključenja (engl. black-out period)). Za sindiciranja, dotična razdoblja isključenja treba poštovati, koliko je to moguće, prije izdavanja.
   2.   Za dužničke vrijednosne papire koje izdaje ili za koje jamči središnja država države članice europodručja prema programu financijske potpore, razdoblje kupnje prema PSPP-u, nakon pozitivnog ishoda svake provjere programa, u pravilu je ograničeno na dva mjeseca, osim ako ne postoje iznimne okolnosti koje opravdavaju privremenu odgodu kupnje prije takvog razdoblja ili nastavak kupnje nakon takvog razdoblja i do početaka sljedeće provjere.
   Članak 5.
   Ograničenja kupnje
   1.   Sukladno članku 3. ograničenje izdanja po međunarodnom identifikacijskom broju vrijednosnog papira primjenjuje se prema PSPP-u na utržive dužničke vrijednosne papire koji ispunjavaju uvjete utvrđene u članku 3. nakon konsolidiranja udjela u svim portfeljima središnjih banaka Eurosustava. Ograničenje će u početku biti postavljeno na 25 % za prvih šest mjeseci kupnji i naknadno će ga preispitati Upravno vijeće.
   2.   U slučaju dužničkih vrijednosnih papira iz članka 3. stavka 2. točke (c) primjenjuju se različita ograničenja izdanja.
   3.   Prema PSPP-u, ukupno ograničenje od 33 % neotplaćenih vrijednosnih papira izdavatelja primjenjuje se na sve prihvatljive utržive dužničke vrijednosne papire u odnosu na dospijeća utvrđena u članku 3. nakon konsolidiranja udjela u svim portfeljima središnjih banaka Eurosustava.
   Članak 6.
   Raspodjela portfelja
   1.   Od ukupne vrijednosti kupljenih utrživih dužničkih vrijednosnih papira prihvatljivih prema PSPP-u, 12 % čine kupnje vrijednosnih papira izdanih od strane prihvatljivih međunarodnih organizacija i multilateralnih razvojnih banaka, a 88 % čine kupnje vrijednosnih papira izdanih od strane prihvatljivih središnjih država i prihvaćenih agencija. Ova raspodjela podliježe reviziji od strane Upravnog vijeća. Kupnje dužničkih vrijednosnih papira koje su izdale prihvatljive međunarodne organizacije i multilateralne razvojne banke mogu obavljati samo nacionalne središnje banke.
   2.   Udio nacionalnih središnjih banaka u ukupnoj tržišnoj vrijednosti kupnji utrživih dužničkih vrijednosnih papira prihvatljivih prema PSPP-u iznosi 92 %, a preostalih 8 % kupuje ESB. Raspodjela kupnji između država vrši se prema ključu za upis kapitala ESB-a kako je navedeno u članku 29. Statuta ESSB-a.
   3.   Središnje banke Eurosustava primjenjuju poseban postupak za raspodjelu utrživih dužničkih vrijednosnih papira za kupnju prema PSPP-u. Upravno vijeće dozvoljava ad hoc odstupanja od posebnog postupka ako objektivne okolnosti narušavaju provedbu navedenog postupka ili na drugi način učine odstupanja potrebnim radi ostvarenja općih ciljeva monetarne politike PSPP-a. Naročito, svaki NSB kupuje prihvatljive vrijednosne papire izdavatelja iz svoje države. Vrijednosni papiri koje su izdale prihvatljive međunarodne organizacije i multilateralne razvojne banke mogu kupovati sve nacionalne središnje banke. ESB kupuje vrijednosne papire koje su izdale središnje države i priznate agencije svih država.
   Članak 7.
   Prihvatljive druge ugovorne strane
   Prihvatljive druge ugovorne strane za PSPP su sljedeće:

               (a)

               subjekti koji udovoljavaju kriterijima prihvatljivosti za sudjelovanje u operacijama monetarne politike Eurosustava sukladno odjeljku 2.1. Priloga I. Smjernici ESB/2011/14; i

               (b)

               druge ugovorne strane koje središnje banke Eurosustava koriste za investiranje njihovih investicijskih portfelja nominiranih u eurima.

         Članak 8.
   Transparentnost
   1.   Eurosustav tjedno objavljuje ukupnu knjigovodstvenu vrijednost vrijednosnih papira koji se drže prema PSPP-u u objašnjenju svog konsolidiranog tjednog financijskog izvješća.
   2.   Eurosutav mjesečno objavljuje ponderirani prosjek preostalog dospijeća svojih udjela prema PSPP-u, prema rezidentnosti izdavatelja, odvajajući međunarodne organizacije i multilateralne razvoje banke od drugih izdavatelja.
   3.   Knjigovodstvena vrijednost vrijednosnih papira koji se drže prema PSPP-u objavljuje se tjedno na mrežnim stranicama ESB-a u odjeljku o operacijama na otvorenom tržištu.
   Članak 9.
   Pozajmljivanje vrijednosnih papira
   Eurosustav omogućava pozajmljivanje vrijednosnih papira kupljenih prema PSPP-u, uključujući repo poslove, s ciljem osiguravanja učinkovitosti PSPP-a.
   Članak 10.
   Završna odredba
   Ova Odluka stupa na snagu na dan nakon njezine objave na mrežnim stranicama ESB-a. Primjenjuje se od 9. ožujka 2015.

      Sastavljeno u Nikoziji 4. ožujka 2015.

            Predsjednik ESB-a

         Mario DRAGHI

      (1)  Uredba (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (SL L 176, 27.6.2013., str. 1.).

      (2)  Smjernica ESB/2011/14 od 20. rujna 2011. o instrumentima i postupcima monetarne politike Eurosustava (SL L 331, 14.12.2011., str. 1.).

      (3)  Smjernica ESB/2014/31 od 9. srpnja 2014. o dodatnim privremenim mjerama koje se odnose na operacije refinanciranja Eurosustava i prihvatljivost instrumenata osiguranja i o izmjeni Smjernice ESB/2007/9 (SL L 240, 13.8.2014., str. 28.).

      (4)  Uredba (EU) br. 549/2013 Europskog parlamenta i Vijeća od 21. svibnja 2013. o Europskom sustavu nacionalnih i regionalnih računa u Europskoj uniji (SL L 174, 26.6.2013., str. 1.).

      (5)  Uredba Vijeća (EZ) br. 3603/93 od 13. prosinca 1993. o utvrđivanju definicija za primjenu zabrana iz članka 104. i članka 104.b stavka 1. Ugovora (SL L 332, 31.12.1993., str. 1.).